312 elején Constantinus átkelt az Alpokon, és betört Itáliába. Több csatában is legyőzte Maxentius csapatait, és október végén elérte Rómát. Feltételezhető volt, hogy Maxentius ugyanazt a stratégiát fogja követni Constantinus ellen is, mint tette korábban Severus és Galerius ellenében, azaz a jól védhető városfalak mögött marad, és megvárja, amíg ellenfele kimerül az ostromban és kifogy az erőforrásokból. Közelebbről meg nem határozható okokból azonban Maxentius eltért ettől a jól bevált stratégiától, és nyílt ütközetbe bocsátkozott Constantinusszal a Milvius-hídi csatában 312. október 28-án. Az ókori források általában babonával (vagy a Constantinus iránt elfogultak isteni gondviseléssel) magyarázzák Maxentius szokatlan és nem várt lépését. Természetesen Maxentius is kikérte jósok véleményét is a csata előtt, ahogy az akkoriban szokásos volt, és feltételezhető, hogy a jósok kedvező jelt láttak abban, hogyha a csata trónrakerülésének évfordulóján (azaz október 28-án) zajlik le. Hogy ezen kívül mi motiválhatta még őt a nyílt ütközet felvállalásában, ma már nem mondható meg.